b'\n_START_ARTICLE_\nReggio Emilia (pokrajina)\n_START_SECTION_\nZgodovinske zanimivosti\n_START_PARAGRAPH_\nCanossa [kan\xc3\xb2sa] je danes skromna ob\xc4\x8dina v pokrajini, ena od malo\xc5\xa1tevilnih, ki se ne imenuje po glavnem kraju, pa\xc4\x8d pa po zgodovinsko najpomembnej\xc5\xa1em objektu. V tem primeru je to grad dinastije Canossa, ki je okoli leta 1100 gospodovala ogromnemu ozemlju, saj so ji pripadala velika mesta kot Mantova, Modena, Ferrara, Firenze in Perugia in vse njihove posesti. Po smrti zadnje predstavnice dinastije, Matilde, ki je sicer uradno zapustila vse premo\xc5\xbeenje Cerkvi, se je ozemlje razdrobilo na manj\xc5\xa1e enote. Nekatera mesta so se proglasila za svobodne komune, nekaj posestev so prevzeli manj\xc5\xa1i fevdalci in biv\xc5\xa1i Matildini vojaki, ve\xc4\x8dina ozemlja je ostala brez gospodarja in je prej ali slej pre\xc5\xa1la pod pape\xc5\xbeevo oblast. Nekateri stranski sorodniki dinastije Canossa so v poznej\xc5\xa1ih \xc4\x8dasih zahtevali in tudi prejeli lastnino nekaterih delov biv\xc5\xa1e grofije, a ohranili niso ni\xc4\x8desar. Zadnji del\xc4\x8dek Matildinih posestev, grad Canossa, je dr\xc5\xbeava odkupila leta 1878 in ga za\xc5\xa1\xc4\x8ditila kot dr\xc5\xbeavni spomenik.'